text: Togtrafikken hårdt ramt
  29 oktober 2013 kl. 07.06
  Togrejsende må regne med forsinkelser og talrige aflyste tog tirsdag. Mandagens storm gav omfattende skader på spor og køreledninger.
  Mange tog strandede på strækningerne under stormen, og DSB arbejder på højtryk for at få dem ind i køreplanerne igen.
  Her er en rapport fra tirsdag morgen klokken 8.00:
  Intercitytog mellem Østerport-København H og Esbjerg er aflyst. Passagerer fra Jylland skal i stedet skifte til regionaltog i Fredericia.
  Intercitytog til og fra Sønderborg kører kun mellem Fredericia og Tinglev. Mellem Tinglev og Sønderborg skal passagererne stige om til bus.
  Regionaltog mellem Aarhus, Fredericia og Esbjerg kører normalt.
  Regionaltog mellem Struer, Vejle og Fredericia kører med forsinkelser.
  Arriva har aflyst alle tog mellem Bramming og Tønder. Også alle tog mellem Bramming og Esbjerg er aflyst. Arriva vil sætte busser ind. Morgentoget 6.02 fra Esbjerg til Skjern blev aflyst.
  
  Internationale tog
  Flere tog mellem Danmark og Tyskland er aflyst. Tyskerne arbejder også på at reparere skader efter stormen, og DSB venter på at høre mere fra dem.
  Tog til og fra Flensborg er afløst af busser mellem Flensborg og Kolding via Tinglev og Padborg.
  Passagererne i nattoget fra Tyskland er strandet. DSB ved endnu ikke, hvornår de kommer til Danmark.
  